ЕджакIуэ псори тхылъкIэ къызэрагъэпэщ
Ди республикэм и пэщIэдзэ, курыт школхэм екIуалIэ ныбжьыщIэхэр мы гъэм пщIэншэу къызэрагъэпэщынущ зэреджэ тхылъхэмкIэ. А Iуэхум текIуэдэну мылъкур КъБР-м и Правительствэм и унафэкIэ республикэ бюджетым къыхэкIащ икIи зэреджэ тхылъ мин 400-м щIигъу къыщIэкIынущ.
Иджыблагъэ ди республикэм къэкIуащ тхылъхэм я япэ Iыхьэр, «Просвещение» тхылъ тедзапIэм къикIыу. КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министр Къумыкъу Iэуес зэрыжиIэмкIэ, апхуэдэ щIыкIэкIэ иджыри республикэм къыIэрыхьэнущ тхылъ Iыхьи 8. Ахэр нэсу яхурикъунущ ди щIыналъэм ис еджакIуэ псоми.
— ЕджакIуэхэр тхылъкIэ къызэгъэпэщыным иужьрей илъэсхэм хуаутIыпщырт сом мелуан 45-м нэс, арщхьэкIэ абы къытхущIэгъэкIыртэкъым ди ныбжьыщIэ псори зыхуэныкъуэ тхылъхэр. Республикэм и унафэщIхэм мы гъэм а Iуэхум хуаутIыпщащ щIыналъэ бюджетым къыхэкIыу иджыри ахъшэ хъарзынэ. Аращ иджыпсту тхылъхэр къызэрытщэхур, — жеIэ Къумыкъум. — Апхуэдэу къэтлъытащ школ библиотекэхэм щIэлъ зэреджэ тхылъхэм ящыщ куэд жьы зэрыхъуар. УФ-м ЕгъэджэныгъэмкIэ и министерствэм еджэным къыщыгъэсэбэпыпхъэу къилъытэ тхылъхэми зэхъуэкIыныгъэ ягъуэтащ. А псори къызэщIэткъуэжри, республикэм и школхэм екIуалIэ сабийхэр тхылъ- кIэ къызыхуэтыншэу къызэгъэпэ-
щыным яужь дихьащ. ШыщхьэуIу мазэм къриубыдэу тхылъхэр псори къытIэрыхьэну догугъэ.
Гулъытэ хэха хуащIынущ егъэджэныгъэр зэрызэхэтхэм ящыщу щIыналъэ Iыхьэм къигъэув тхылъхэмкIэ ныбжьыщIэхэр къызэгъэпэщынми. Министрым зэрыжиIэмкIэ, адыгэбзэмрэ литературэмрэ, балъкъэрыбзэмрэ литературэмрэ, КъБР-м и географиемрэ тхыдэмрэ сабийхэм зэраджыну тхылъхэм ящыщу ныбжьыщIэхэр зыхуримыкъу бжыгъэр (ахэр ди щIыпIэ тхылъ тедзапIэхэм къыщыдокI) гъэ еджэгъуэщIэм ирихьэлIэу дунейм къытехьэнущ икIи ахэр сабийхэм яIэрыхьэнущ.
ЩIэныгъэхэм и махуэм еджакIуэхэм пщIэншэу иратынущ зыхуеину тхылъ псори.
Къардэн Тамбий.
